A Bizottság 645/2000/EK rendelete

(2000. március 28.)

a 86/362/EGK, illetőleg 90/642/EGK irányelvnek a gabonafélékben, illetőleg az egyes növényi eredetű termékekben – többek között a gyümölcsökben és zöldségekben –, illetve azok felületén található peszticid-szermaradványok megengedett legmagasabb mértékének ellenőrzésével kapcsolatos 7., illetőleg 4. cikke egyes rendelkezéseinek megfelelő érvényesüléséhez szükséges részletes végrehajtási szabályok megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1999/71/EK irányelvvel [1] módosított, a gabonafélékben, illetve azok felületén található peszticid-szermaradványok megengedett legmagasabb mértékének meghatározásáról szóló, 1986. július 24-i 86/362/EGK tanácsi irányelvre [2] és különösen annak 7. cikkére,

tekintettel a legutóbb az 1999/71/EK irányelvvel módosított, az egyes növényi eredetű termékekben – többek között a gyümölcsökben és zöldségekben –, illetve azok felületén található peszticid-szermaradványok megengedett legmagasabb mértékének meghatározásáról szóló, 1990. november 27-i 90/642/EGK tanácsi irányelvre [3] és különösen annak 4. cikkére,

mivel:

(1) A 86/362/EGK irányelv 7. cikke, illetőleg a 90/642/EGK irányelv 4. cikke alapvető rendelkezéseket határoz meg a gabonafélékben, illetőleg a gyümölcsökben és zöldségfélékben, illetve azok felületén található peszticidek ellenőrzésére vonatkozóan.

(2) A bizottsági ajánlások meghatározása és végrehajtása során szerzett tapasztalatok azt mutatják, hogy az éves kiigazítás lehetőségét magában foglaló többéves tervezés jelentheti az Európai Közösség összehangolt ellenőrzési programjai megvalósításának leghatékonyabb módszerét.

(3) A 86/362/EGK irányelv 7. cikke és a 90/642/EGK irányelv 4. cikke előírja a szükséges intézkedések felülvizsgálatát és elfogadását, beleértve a tagállamok egyeztetett és egységes szerkezetbe foglalt tájékoztatását tartalmazó európai közösségi jelentések Bizottság által történő közzétételét és a maximális értékek megállapított túllépése esetén teendő, közösségi szintű intézkedések elfogadását. A tapasztalatok megerősítették, hogy a jelentésekben foglalt eredményeik bizalommal történő felhasználása céljából a peszticid-szermaradványok vizsgálatát végző laboratóriumoknak magas szintű minőségbiztosítással kell működniük. A laboratóriumok részvétele a rendszeres szakmai körvizsgálatokban és a közös minőségbiztosítási eljárások általuk történő végrehajtása az élelmiszerek hatósági vizsgálatával kapcsolatos további intézkedésekről szóló, 1993. október 29-i 93/99/EGK tanácsi irányelv [4] 3. cikkének akkreditációs követelményeinek teljesítését szolgálhatja.

(4) A tagállamok által nyújtott tájékoztatásnak az európai közösségi jelentésben történő bemutatás céljából történő egyeztetése és egységes szerkezetbe foglalása során a Bizottságnak bíznia kell a tájékoztatás minőségében, pontosságában és összehasonlíthatóságában, ezért helyénvaló, hogy a Bizottság pénzügyi hozzájárulást adjon az ellenőrzési programok lehető legmagasabb színvonalának elérését támogató intézkedésekhez. Különösen a laboratóriumok rendszeres szakmai vizsgálatát és a minőségbiztosítási eljárásokra vonatkozó iránymutatások rendszeres szakértői találkozókon történő felülvizsgálatát és fejlesztését kell támogatni.

(5) Helyénvaló, hogy a Bizottság pénzügyi hozzájárulást adjon a peszticid-szermaradványok közösségi szintű ellenőrzése összehangolásának más szempontjait támogató intézkedésekhez is. A Bizottságnak különösen egy olyan rendszer fokozatos kidolgozására vonatkozó igényeket kell támogatnia, amelynek révén lehetővé válik a tényleges étrendi kitettség kockázatának felmérése az ellenőrzés eredményei alapján.

(6) A Bizottságnak a fogyasztók egészségéről és az élelmiszer-biztonságról szóló közleménye (COM(97) 183) ismerteti az élelmiszer-higiéniai, valamint az állat- és növény-egészségügyi ellenőrző szolgálatok működését. A gabonafélékben, valamint a gyümölcsökben és zöldségfélékben, illetve azok felületén található peszticid-szermaradványok vizsgálata olyan tevékenység, amelyet megfelelő ellenőrző szolgálatnak kell végeznie.

(7) Az 1996. és 1997. évi ellenőrzések kimutatták a módosított 90/642/EGK irányelvben megállapított maximális értékek túllépését.

(8) A módosított 90/642/EGK irányelv, valamint a módosított 86/362/EGK irányelv a megállapított szabályszegés esetére közösségi szintű rendelkezések és az ellenőrzés megfelelő működéséhez szükséges részletes végrehajtási szabályok elfogadását írja elő.

(9) Átfogó felülvizsgálatot kell folytatni valamennyi tagállam ellenőrzési rendszerére vonatkozóan a peszticid-szermaradványok közösségi ellenőrzésének javítása és megfelelő működésének támogatása céljából.

(10) Az ellenőrzési szabályok megfelelő működése érdekében részletes végrehajtási szabályokat kell alkotni. E szabályoknak világosan meg kell határozniuk azokat a feladatokat és eljárásokat, amelyek alapján a Bizottság eleget tehet pénzügyi hozzájárulásának a rendelkezésre álló költségvetési kereteken belül.

(11) Az e rendeletben előírt intézkedések összhangban vannak a Növény-egészségügyi Állandó Bizottság véleményével,

ELFOGADTA EZT A RENDELETET:

1. cikk

(1) A 86/362/EGK irányelv 7. cikke (2) bekezdésének b) pontjával és a 90/642/EGK irányelv 4. cikke (2) bekezdésének b) pontjával összhangban tett bizottsági ajánlások egytől öt évig terjedő időszakra vonatkozhatnak.

(2) A többéves ellenőrzési programok évről évre történő hatékony irányítása érdekében a Bizottság évente javaslatokat nyújthat be a program megerősítése, illetve kiegészítése céljából; az ilyen javaslatok a 86/362/EGK irányelv 7. cikke (2) bekezdése b) pontjának és a 90/642/EGK irányelv 4. cikke (2) bekezdése b) pontjának megfelelően a Növény-egészségügyi Állandó Bizottsághoz kerülnek benyújtásra.

2. cikk

A 86/362/EGK irányelv 7. cikkének (2) és (3) bekezdésében, valamint a 90/642/EGK irányelv 4. cikkében foglalt rendelkezések megfelelő működésének elősegítése céljából a Bizottság:

1. összehangolja a tagállamok tevékenységét az ellenőrzéssel és az ellenőrzési programokkal kapcsolatos információk gyűjtésére, feljegyzésére, kezelésére és továbbítására vonatkozó követelményeket illetően, megfelelő esetben a Növény-egészségügyi Állandó Bizottság útmutatása alapján, különös tekintettel a peszticid-szermaradványok vizsgálatával kapcsolatos minőségbiztosítási eljárásokra vonatkozó iránymutatásokra [5] és az összehangolt közösségi ellenőrzési programokkal kapcsolatos bizottsági ajánlások végrehajtására vonatkozó útmutatás céljából a tagállamok részére kiadott munkaanyagra [6];

2. az Európai Közösség költségvetésében rendelkezésre álló megfelelő források keretében pénzügyi hozzájárulást nyújt:

a) a vizsgálatokat végző valamennyi laboratórium rendszeres – elvben kétévente sorra kerülő – szakmai vizsgálatának megszervezéséhez a tagállamok által a Bizottsággal és a többi tagállammal évente közölt információk minőségének, pontosságának és összehasonlíthatóságának biztosítása céljából, amely információkat – közzététel céljából – a 86/362/EGK irányelv 7. cikkének (3) bekezdésével és a 90/642/EGK irányelv 4. cikkének (3) bekezdésével összhangban a Bizottság egyeztet és foglal egységes szerkezetbe;

b) a peszticid-szermaradványok vizsgálatára vonatkozó minőségbiztosítási eljárásoknak a Növény-egészségügyi Állandó Bizottság útmutatása alapján történő szervezéséhez és fejlesztéséhez, valamint az elvben kétévente sorra kerülő szakértői találkozókon való rendszeres felülvizsgálat megszervezéséhez, ezen eljárásoknak a tagállamok szermaradvány-vizsgáló laboratóriumaiban történő alkalmazásáról a tagállamok által a Bizottsággal és a többi tagállammal évente közölt információk minőségének, pontosságának és összehasonlíthatóságának biztosítása céljából, amely információkat – közzététel céljából – a 86/362/EGK irányelv 7. cikkének (3) bekezdésével és a 90/642/EGK irányelv 4. cikkének (3) bekezdésével összhangban a Bizottság egyeztet és foglal egységes szerkezetbe;

c) olyan tanulmányok, konzultációk és egyéb előkészületek évente történő megszervezéséhez, amelyek révén lehetővé válik a Bizottság számára, hogy a 86/362/EGK irányelv 7. cikke (3) bekezdésének második albekezdésében és a 90/642/EGK irányelv 4. cikkének (3) bekezdésében előírtak szerint fokozatosan kidolgozhassa a tényleges étrendi kockázat felmérésének az ellenőrzési adatokon alapuló rendszerét; továbbá

d) a 86/362/EGK irányelv 7. cikke (2) és (3) bekezdésének, illetve a 90/642/EGK irányelv 4. cikkének megfelelő végrehajtásához a Bizottság és a Növény-egészségügyi Állandó Bizottság által szükség szerint meghatározott egyéb közösségi szintű intézkedések megszervezéséhez.

3. cikk

(1) A Bizottság a 86/362/EGK irányelv 12. cikkében és a 90/642/EGK irányelv 10. cikkében meghatározott eljárásokkal összhangban elfogadott határozattal jelöli ki a 2. cikk (2) bekezdésében előírt pénzügyi hozzájárulások kedvezményezettjét, illetve kedvezményezettjeit.

(2) Az (1) bekezdésben előírt bizottsági határozat különösen az alábbiakat rögzíti:

- a közösségi pénzügyi hozzájárulás kedvezményezettjének, illetve kedvezményezettjeinek neve,

- az elvégzendő feladat teljes költsége és az érintett felek hozzájárulása az elvégzendő feladathoz, az Európai Közösség hozzájárulását is beleértve,

- az elvégzendő feladat összefoglaló leírása,

- a feladat végrehajtásának menetrendje.

4. cikk

A tagállamok biztosítják, hogy a Bizottsággal és a többi tagállammal évente közölt vizsgálati eredmények a 86/362/EGK irányelv 7. cikkének (3) bekezdésével és a 90/642/EGK irányelv 4. cikkének (3) bekezdésével összhangban olyan laboratóriumból származzanak, amely:

- megfelel a 93/99/EGK irányelv 3. cikke követelményeinek, és

- mindent megtesz az e rendelet 2. cikke (2) bekezdésének b) albekezdésében előírt, a peszticid-szermaradvány vizsgálatára vonatkozó minőségbiztosítási eljárások végrehajtása érdekében.

A tagállamok biztosítják továbbá, hogy az összehangolt közösségi programban való részvétel azokra a laboratóriumokra korlátozódjék, amelyek részt vettek az e rendelet 2. cikke (2) bekezdésének a) pontjában előírt közösségi szintű szakmai vizsgálat egy korábbi, illetve részt fognak venni annak következő fordulójában.

5. cikk

(1) A Bizottság kellő szakképzettséggel rendelkező, különleges megbízottakat jelöl ki a növényi eredetű élelmiszerekben, illetve azok felületén található peszticid-szermaradványokra vonatkozó nemzeti és közösségi szintű ellenőrzési programok tagállamok által történő végrehajtásának az érintett nemzeti hatóságokkal együtt végzett ellenőrzése céljából. Az ellenőrzés mintavételre és az érintett laboratóriumok teljesítményének vizsgálatára egyaránt kiterjed.

(2) A megbízottak sorra felkeresik valamennyi tagállam illetékes hatóságait, amelyek együttműködnek a Bizottság megbízottaival, és minden szükséges támogatást megadnak ahhoz, hogy a megbízottak elvégezhessék feladatukat. Az egyes látogatások programjának megszervezése és végrehajtása az érintett tagállammal együttműködésben történik. Azonban minden esetben továbbra is a nemzeti hatóságok lesznek felelősek az ellenőrzések végrehajtásáért.

(3) A Bizottság a nemzeti megbízottakkal egyetértésben megfelelő időkereten belül készíti elő az egyes látogatásokat. A felkeresett tagállam szakértőin kívül a látogatás során egy vagy több tagállam egy vagy több szakértője is csatlakozhat a Bizottság szakértőihez. A látogatás során a Bizottság által kijelölt tagállami szakértő, illetve szakértők betartják a Bizottság adminisztratív szabályait.

(4) Az egyes látogatásokat követően a Bizottság írásos jelentést készít. A felkeresett tagállam lehetőséget kap a jelentés észrevételezésére.

(5) A Bizottság a Növény-egészségügyi Állandó Bizottság keretében rendszeresen írásos jelentésben közli a tagállamokkal az egyes tagállamokban végrehajtott látogatások eredményét. A Bizottság tájékoztatja erről az Európai Parlamentet is. A Bizottság továbbá rendszeresen közzéteszi a jelentéseket.

(6) E cikk rendelkezéseit 2001. október 31-ig felül kell vizsgálni.

6. cikk

Ez a rendelet 2000. április 1-jén lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2000. március 28-án.

a Bizottság részéről

David Byrne

a Bizottság tagja

[1] HL L 194., 1999.7.27., 36. o.

[2] HL L 221., 1986.8.7., 37. o.

[3] HL L 350., 1990.12.14., 71. o.

[4] HL L 290., 1993.11.24., 14. o.

[5] HL L 128., 1999.5.21., 30. o.

[6] HL L 128., 1999.5.21., 48. o.

--------------------------------------------------